**Վաչագան Ալեքսանդրի Ղազարյան** (մականունը՝ **Սերժի Վաչո**, փետրվարի 20, 1961(1961-02-20)), հայ գեներալ-մայոր, պետական պահպանության ծառայության պետի նախկին առաջին տեղակալ, Հայաստանի երրորդ նախագահ Սերժ Սարգսյանի թիկնազորի նախկին պետ, գործարար-սեփականատեր։

Հայտնի է նաև Հայաստանի դեմ իրականացված մի շարք հանցագործություններով, մասնավորապես, ապօրինի հարստացման դրվագներով։

Պետական պաշտոնների զբաղեցում
----------------------------

2018 թվականի մայիսի 21-ին Հայաստանի վարչապետ Նիկոլ Փաշինյանի հրամանով Վաչագան Ղազարյանն ազատվել է Հայաստանի պետական պահպանության ծառայության պետի առաջին տեղակալի պաշտոնից։

Բիզնես գործունեություն
----------------------

Վաչագան Ղազարյանը հանդիսանում է խոշոր գործարար։ Նրա ունեցվածքը փոխկապակցված է իր ընտանիքի անդամների հետ։

### Յանս ռեստորանային համալիր

Վաչագան Ղազարյանին և նրա ընտանիքին է պատկանում Երևանի «Ուսանողական այգում» (Ագրարային համալսարանի այգում) գտնվող «Յանս» ռեստորանային համալիրը։

Քրեադատավարական գործընթացներում ներգրավում
------------------------------------------

### Հարկերի չվճարում և ապօրինի հարստացում

2018 թվականի հունիսի 20-21-ին Հայաստանի քննչական կոմիտեն խուզարկություններ է իրականացրել Վաչագան Ղազարյանին պատկանող օբյեկտներում, որոնց արդյունքում քրեական գործ հարուցել հայտարարագրերում կեղծ տվյալներ ներկայացնելու կամ հայտարարագրման ենթակա տվյալը թաքցնելու, ապօրինի հարստանալու դեպքերի առթիվ, որից հետո՝ նույն թվականի հունիսի 25-ին տվյալ գործով ձերբակալվել է։ 2018-ի օգոստոսի 3-ին Հայաստանի հատուկ քննչական ծառայությունը հայտարարել է, որ մեղադրանք է առաջադրվել Վաչագան Ղազարյանի և նրա կնոջ՝ Ռուզաննա Բեգլարյանի նկատմամբ իրենց ունեցած դրամական միջոցների իրական չափի մասին հայտարարագրման ենթակա տվյալները թաքցնելու և ապօրինի հարստանալու համար։ Հետագա դատաիրավական գործընթացում հիմնավորվել է, որ Վաչագան Ղազարյանն ու նրա կինը կազմակերպել են իրենց հետ որևէ կերպ առնչություն ունեցող 7 ընկերությունների կողմից խոշոր և առանձնապես խոշոր չափերով հարկերի չվճարումը։ Այս գործը կարճվել է, քանի որ մեղադրվող անձինք պետական բյուջե են փոխանցել չվճարված հարկերի գումարն ամբողջությամբ՝ ընդհանուր 2 միլիարդ 837 միլիոն դրամ՝ հատուցելով հանցագործությամբ պետությանը պատճառված վնասը։

### Ապօրինի հարստացման մեղադրանքներ

2020 թվականի հոկտեմբերի 20-ին Հայաստանի գլխավոր դատախազությունը Վաչագան Ղազարյանի և նրա հետ փոխկապակցված անձանց գույքի վերաբերյալ ուսումնասիրություն է սկսել, որպեսզի պարզի դրանց օրինականությունը։ 2022 թվականի մայիսի 31-ին Գլխավոր դատախազությունը Հայաստանի առաջին ատյանի դատարան հայցադիմում է ներկայացրել, որպեսզի Վաչագան Ղազարյանից և նրա հետ փոխկապակցված անձանցից հօգուտ Հայաստանի Հանրապետության բռնագանձվի օրինական եկամուտներով չհիմնավորվող շուրջ 1 միլիարդ 647 միլիոն դրամ և 7 միլիարդ դրամ շուկայական արժեքով գույք։ 2023 թվականի օգոստոսի 22-ին Վաչագան Ղազարյանի և նրան փոխկապակցված անձանց կողմից Գլխավոր դատախազության հայցապահանջը մասնակի ընդունելու և հայցապահանջում ներառված՝ «Եռաբլուր» զինվորական պանթեոնի 4 միավոր անշարժ գույքերը Հայաստանի Հանրապետության սեփականությանը փոխանցելու վերաբերյալ դիմում։ Գլխավոր դատախազության և նրանց միջև կնքվել է հաշտության համաձայնություն։ 2023 թվականի օգոստոսի 31-ին Հակակոռուպցիոն դատարանը հաստատել է կնքված հաշտության համաձայնությունը։

### Յանս ռեստորանի մասով քրեական գործ

Համաձայն Հայաստանի դատախազության՝ Վաչագան Ղազարյանին և նրա ընտանիքին պատկանող «Յանս» ռեստորանային համալիրը կառուցվել է ապօրինի, քանզի այգին համարվում է կանաչապատման գոտի, իսկ հողատարածքի օտարման գործընթացում պաշտոնատար անձանց կողմից առերևույթ խախտվել են Հայաստանի հողային օրենսգրքի մի շարք օրենքներ։

Ընտանիք
-------

Վաչագան Ղազարյանն ամուսնացած է Ռուզաննա Բեգլարյանի հետ։ Ունի որդի՝ Մհեր Ղազարյանը։

Ծանոթագրություններ
------------------

1. ↑  *«Վաչագան Ղազարյանը (Սերժի Վաչո) բերման է ենթարկվել»* հոդված hetq.am կայքում, *(արխիվացված 19․12․2023 թվականին)*։
2. ↑  «Հայաստանի նախագահի հրամանագրերը».
3. 1 2 3  *««Սերժի Վաչո»-ի, նրա կնոջ և «Յանս» համալիրի տնօրենի նկատմամբ հետապնդումը դադարեցվել է՝ արդարացնող հիմքով»* հոդված pastinfo.am կայքում, *(արխիվացված 19․12․2023 թվականին)*։
4. 1 2  *«Վաչագան Ղազարյանը պետությանը վերադարձրեց «Եռաբլուր» պանթեոնի 4 հողատարածքները»* հոդված hetq.am կայքում, *(արխիվացված 19․12․2023 թվականին)*։
5. 1 2  *«Վաչագան Ղազարյանն ու կինը պետբյուջե են փոխանցել հանցագործությամբ պատճառված 2,837 մլրդ դրամը․ ՀՔԾ-ն պարզաբանում է քրգործի կարճումը»* հոդված hetq.am կայքում, *(արխիվացված 19․12․2023 թվականին)*։
6. ↑  «Վաչագան Ղազարյանն ազատվել է պաշտոնից».
7. 1 2  Սերժ Սարգսյանի անվտանգության նախկին պետ Վաչագան Ղազարյանի նկատմամբ քրեական հետապնդումը կարճվել է
8. ↑  ««Յանս»-ում խուզարկության արդյունքներով քրեական գործ է հարուցվել».
9. ↑  Քրգործ Սերժ Սարգսյանի թիկնազորի պետ Վաչագան Ղազարյանի նկատմամբ՝ հայտարարագրման ենթակա տվյալը թաքցնելու եւ ապօրինի հարստանալու դեպքերի առթիվ
10. ↑  «Վաչագան Ղազարյանը ձերբակալվել է». Արխիվացված է օրիգինալից 2022 թ․ փետրվարի 11-ին. Վերցված է 2018 թ․ հունիսի 25-ին.
11. ↑  *«Սերժ Սարգսյանի թիկնազորի նախկին պետ Վաչագան Ղազարյանի և կնոջ վերաբերյալ գործը կարճվել է»* հոդված hetq.am կայքում, *(արխիվացված 19․12․2023 թվականին)*։
12. ↑  Քրեական հետապնդում է հարուցվել Վաչագան Ղազարյանի, վերջինիս կնոջ և նրանց պատկանող «Յանս» ռեստորանային համալիրի տնօրենի նկատմամբ. ՔԿ
13. ↑  «Սերժի Վաչոյի որդու հարսանիքը. Բոլորը ներկա են լինելու» հոդված lragir.am կայքում, *(արխիվացված 19․12․2023 թվականին)*։

Արտաքին հղումներ
----------------

* «Սերժի Վաչոյի» բնակարանից խոշոր չափի գումար է հայտնաբերվել և ի պահ հանձնվել Կենտրոնական բանկին